Stappe teen direktief van regter president - Solidariteit WêreldSolidariteit Wêreld
Tuis › Mediaverklarings › Stappe teen direktief van regter president
Stappe teen direktief van regter president
Solidariteit se Regsgilde het vanoggend 'n aanmaning aan die kantoor van die regter president van die Wes-Kaapse hooggeregshof, regter John Hlophe, gestuur en geëis dat sy direktief oor die transkripsie van hofverrigtinge teruggetrek word.
In die aanvanklike direktief bepaal regter Hlophe dat die transkripsie van hofverrigtinge en rekords onnodig en 'n verkwisting van fondse is. Hy vereis dat regters en regspraktisyns eerder volledige notas in Engels gedurende die hofverrigtinge moet neem, wat dan as deel van die hofrekord beskikbaar gestel moet word.
"Ons is geskok oor die direktief van regter Hlophe. Hy het geen gesag om dit uit te reik nie en ons bevraagteken sy siening dat een van die belangrikste prosesse in die hof as onnodig en 'n vermorsing van geld beskryf kan word. Sy optrede is onreëlmatig en die direktief moet onmiddellik teruggetrek word," sê Henru Krüger, sektorhoof van die Professionele gilde by Solidariteit.
Volgens Solidariteit skep hierdie direktief verskeie probleme veral met betrekking tot die neem van notas deur regters en regspraktisyns. Solidariteit voer verder aan dat die korrekte prosedures ingevolge die Wet nie gevolg is nie en dat die direktiewe nie in die Staatskoerant gepubliseer is, en belanghebbendes nie gekonsulteer is nie. Daar word van hom versoek om bewyse hiervan te lewer.
"Die Regsgilde is daartoe verbind om die integriteit van die regsberoep te beskerm en ten alle tye in die beste belang van ons lede op te tree. Ons sal nie toelaat dat regters en ander praktisyns aan onreëlmatige direktiewe onderwerp word nie," sluit Krüger af.